QLT มั่นใจปีนี้รายได้โตเข้าเป้า-มุ่งมั่นรักษากำไรสุทธิไม่ต่ำกว่า 20%
QLT มั่นใจปีนี้รายได้โตเข้าเป้า-มุ่งมั่นรักษากำไรสุทธิไม่ต่ำกว่า 20%
10 ส.ค. 2558

นายสรรพัชญ์ รัตคาม กรรมการผู้จัดการ บริษัท ควอลลีเทค จำกัด (มหาชน) หรือ QLT เปิดเผยว่า ขณะนี้บริษัทมีงานในมือ(Backlog) ประมาณ 355 ล้านบาท โดยคาดว่าจะรับรู้รายได้ในปีนี้ประมาณ 185 ล้านบาท ส่วนที่เหลืออีกราว 170 ล้านบาทจะรับรู้รายได้ในปีถัดไป โดยปริมาณงานในมือที่จะรับรู้เป็นรายได้ในปีนี้จะช่วยหนุนรายได้ให้เติบโตได้ตามเป้า 5% จากปีก่อน ขณะที่ยังมุ่งมั่นที่จะรักษากำไรสุทธิให้อยู่ในระดับไม่ต่ำกว่า 20%
สำหรับผลการดำเนินงานในไตรมาส 2/58 บริษัทมีรายได้รวม 127.73 ล้านบาท เพิ่มขึ้น 19.16% และมีกำไรสุทธิเพิ่มขึ้น 52.70% จากงวดปีก่อน มาที่ 24.89 ล้านบาท ขณะที่ช่วงครึ่งปีแรกของปี 58 บริษัทมีรายได้รวม 262.80 ล้านบาท เพิ่มขึ้น 12.51% และมีกำไรสุทธิรวม 60.24 ล้านบาท เพิ่มขึ้น 27.83% เมื่อเปรียบเทียบกับครึ่งปีแรกของปี 2557
โดยสาเหตุที่ยอดขายและกำไรเพิ่มขั้น เนื่องจากในปี 57 บริษัทมีการลงทุนในเรื่องเกี่ยวกับพนักงานค่อนข้างสูง ทั้งการรับพนักงานใหม่เข้ามารองรับงาน รวมทั้งการปรับฐานค่าจ้างและสวัสดิการเพื่อให้สามารถรักษาพนักงานเก่าและสามารถแข่งขันกับตลาดแรงงานได้ ประกอบกับมีปริมาณงานที่ได้รับต่อเนื่องมาจากไตรมาสที่ 4/57  และไตรมาสที่ 1/58  จึงส่งผลให้ยอดขายและกำไรในไตรมาสนี้เพิ่มสูงขึ้นจากปีก่อน
พร้อมกันนี้ ที่ประชุมคณะกรรมการบริษัทได้มีมติอนุมัติให้จ่ายเงินปันผลระหว่างกาล สำหรับปี 58 ให้แก่ผู้ถือหุ้นในอัตราหุ้นละ 0.25 บาท กำหนดวันปิดสมุดทะเบียนพักการโอนหุ้นในวันที่ 28 สิงหาคม 58 และกำหนดจ่ายเงินปันผลในวันที่ 7 กันยายน 58